
1. Repere istorice

Statul modern italian ia fiinţă în anul 1861, când suveranului – până atunci numai rege al Sardinei – i se atribuie titlul de rege al Italiei. 

Puterea legislativă aparţinea Camerei Deputaţilor – adunare aleasă – şi Senatului – numit de rege.

Anunţată din 1922, când Mussolini devine şeful guvernului, fără lovitură de stat, oficializată ulterior, ascensiunea fascismului determină transformarea regimului parlamentar în regim totalitar, concretizându-se printr-o serie de măsuri radicale: suprimarea libertăţilor, dictatura unui singur om, care răspundea doar în faţa regelui. Exista o putere politico-poliţienească paralelă şi centralizată – cea a partidului fascist. După ce a cunoscut apogeul între 1926 şi 1936, regimul fascist intră în criză la sfârşitul anilor ’30. Înfrângerea militară va grăbi prăbuşirea fascismului. Abandonat de rege şi de armată, Mussolini este înlocuit cu mareşalul Badoglio, care semnează şi armistiţiul, între Italia şi Aliaţi, pe 3 septembrie 1943.

În regiunea de nord – aflată sub ocupaţie nazistă – Mussolini încearcă să constituie o republică fascistă. 

Înfrângerea trupelor germane în aprilie 1945 determină şi prăbuşirea republicii fasciste.

În această perioadă, la conducerea ţării s-au succedat câteva guverne, legitimitatea politică a acestora fiind permanent contestată de adversarii din opoziţie. Pentru a evita generalizarea anarhiei politice, guvernul decide, în 1946, consultarea electoratului italian printr-un referendum privind viitorul regim politic şi forma de guvernământ. Rezultatele referendumului, (2 iunie 1946) relevă opţiunea poporului pentru forma de guvernământ republicană şi regimul politic parlamentar.

O Adunare Constituantă a fost însărcinată să adopte o nouă Constituţie care să reflecte opţiunea electoratului italian.

Elaborarea Constituţiei era însă îngreunată de lupta pentru putere între cele trei mari partide reprezentate în Constituantă: democrat-creştinii, comuniştii şi socialiştii, niciunul dinte ele nedispunând însă de o majoritate parlamentară care să le ofere posibilitatea de a-şi impune concepţiile politice privind restructurarea constituţională a statului italian. Astfel, în Adunarea Constituantă, 207 mandate reveneau democrat-creştinilor, 115 socialiştilor şi 104 comuniştilor.

Textul Constituţiei a fost astfel, rezultatul unui compromis politic între susţinătorii unei democraţii creionate în optica ideologică a socialiştilor şi susţinătorii unui parlamentarism liberal clasic. 

Promulgată la 27 decembrie 1946, Constituţia a intrat în vigoare la 1 ianuarie 1948.

Pentru a răspunde revendicărilor legate de autonomia anumitor regiuni, Constituţia prevede autonomia locală şi cea regională, precum şi statutul special al anumitor zone (Valle d’Aosta, Trentino Alto Adige, Friuli-Venezia Giulia, Sardinia, Sicilia), astfel încât după două decenii de centralism absolut, a fost alesă calea descentralizării şi a regionalizării.

Consiliile regiunilor cu statut obişnuit au fost alese însă abia în iunie 1970, spre deosebire de regiunile cu statut special – instituite odată cu intrarea în vigoare a Constituţiei. 

2. Parlamentul italian

Constituantul a optat pentru o organizare bicamerală a puterii legislative.

Cele două Camere sunt alese pe o perioadă de cinci ani, prin sufragiu universal direct. Senatorii trebuie să aibă minimum vârsta de 40 de ani şi pot fi aleşi numai de persoane în vârstă de peste 25 de ani. În schimb, deputaţii trebuie să aibă minimum 25 de ani şi pot fi aleşi de persoane având vârsta minimă de 18 ani. Constituţia prevede, de asemenea, numirea de către şeful statului a 5 senatori pe viaţă, în afară de foştii preşedinţi ai Republicii, care devin senatori de drept la expirarea mandatului prezidenţial.

Cele două Camere au puteri egale din punct de vedere al prerogativelor. 

Senatul are 326 de mandate – 315 alese prin vot popular, din care 232 alese direct şi 83 prin reprezentare proporţională regională, iar 5 aparţin senatorilor pe viaţă. 

Camera Deputaţilor are 630 de mandate, din care 475 alese direct şi 155 prin reprezentare proporţională regională. 

Cele două Camerele sunt deplin suverane în acţiunile lor, îşi stabilesc singure regulamentul intern, bugetul şi modul de administrare. Ele se întrunesc din oficiu, în prima zi lucrătoare a lunii februarie, respectiv octombrie, dar şi în sesiune extraordinară, la solicitarea unei treimi a deputaţilor sau a senatorilor, sau a Preşedintelui Republicii.

Ca urmare a alegerilor parlamentare din 1996, configuraţia celor două Camere ale Parlamentului era următoarea:

· Senat: 
Coaliţia „Măslinul” - 157 mandate

Coaliţia „Polul Libertăţii” - 116 mandate

Liga Nordului - 27 mandate

Refondarea Comunistă - 10 mandate

Liste regionale - 3 mandate

Mişcarea Socială Italiană - 1 mandat

Mişcarea Panella - 1 mandat

· Camera Deputaţilor: Coaliţia „Măslinul” - 284 mandate

Coaliţia „Polul Libertăţii” - 246 mandate

Liga Nordului - 59 mandate

Refondarea Comunistă - 35 mandate

Lista Tirolului de Sud - 3 mandate

Listă autonomă - 2 mandate

Alte formaţiuni - 1 mandat

3. Sistemul electoral

În perioada 1946-1993, parlamentarii italieni erau aleşi în urma unor moduri de scrutin bazate, aproape în totalitate, pe metoda proporţională. Aceste moduri de scrutin au fost reformate ca urmare a referendumului din 1993, reformă materializată prin două legi, la 4 august 1993.

În ceea ce priveşte deputaţii, aceştia sunt aleşi prin sufragiu universal direct, după cum urmează: 75% prin scrutin majoritar uninominal, cu un singur tur, în cadrul a 475 de colegii, iar 25% prin scrutin proporţional de listă, în cadrul a 26 de circumscripţii.

Fiecare alegător dispune de două buletine de vot:

· unul pentru alegerea unui deputat din colegiu;

· al doilea pentru alegerea deputaţilor din circumscripţii.

Senatorii sunt aleşi prin sufragiu direct, astfel: 75% prin scrutin uninominal majoritar, cu un singur tur, în cadrul colegiilor senatoriale, iar 25% prin reprezentare proporţională, în cadrul regiunilor.

Alegătorul dispune în acest caz numai de un buletin de vot, cu care poate alege un senator prin scrutin uninominal şi, simultan, senatori prin reprezentare proporţională. Spre deosebire de cazul alegerii deputaţilor, nu se poate disocia votul uninominal de cel proporţional şi deci, nu se poate vota pentru două partide diferite.

Pierre Martin precizează că locurile obţinute în urma scrutinului de listă nu sunt atribuite independent de cele obţinute prin scrutinul majoritar uninominal. În cazul senatorilor, fiecare candidat de la scrutinul uninominal este afiliat listei partidului din care face parte. Dacă respectivul candidat este ales, voturile sale se scad din totalul celor obţinute de lista partidului din care acesta face parte, înaintea atribuirii locurilor conform reprezentării proporţionale. Este, deci, un scrutin pe bază de compensare proporţională, deoarece un partid cu mulţi membri aleşi prin scrutin uninominal nu beneficiază de multe locuri, conform proporţionalităţii.

4. Guvernul

Conform art. 92 din Constituţie, Guvernul este alcătuit din miniştrii care compun Consiliul de Miniştri, condus de Preşedintele Consiliului. Consiliul este un organ colegial.

Preşedintele Republicii numeşte prin decret Preşedintele Consiliului de Miniştri şi, la propunerea acestuia din urmă, numeşte miniştrii. 

Preşedintele Consiliului de Miniştri este confirmat de Parlament şi îşi alcătuieşte echipa – pe care o propune Preşedintelui Republicii – în strânsă colaborare cu partidele din coaliţia majoritară.

Tendinţa evidenţiată în ultimele legislaturi a fost aceea a constituirii unui cabinet restrâns, dar s-a înregistrat o creştere a numărului subsecretarilor de stat (din punct de vedere constituţional, aceştia din urmă nu sunt consideraţi ca făcând parte din Guvern).

Conform prevederilor Constituţiei (art. 95), preşedintele Consiliului de Miniştri „conduce politica generală a Guvernului”.

Autonomia regională şi locală constituie o trăsătură fundamentală a statului italian.

Încă din anul 1946 s-a afirmat unitatea şi caracterul indivizibil al Republicii, dar şi principiul conform căruia se recunoaşte şi se favorizează autonomia locală, realizându-se o amplă descentralizare administrativă.

În regiunile cu statut special – în număr de 5 – există o largă autonomie legislativă, dar aceasta este circumscrisă domeniilor prevăzute în statutul propriu – statut ce diferă de la o regiune la alta. Autonomia legislativă este dublată de una financiară.

Consiliile Regionale sunt alcătuite din 30 până la 80 de membri şi exercită puterea legislativă. Comitetul Regional – giunta – este ales de Consiliu, fiind un adevărat guvern regional care exercită puterea şi dispune de o competenţă administrativă generală. 

Consiliul regional adoptă acte normative (legi) care nu pot aduce atingere ordinii juridice stabilite la nivel central, ca şi principiilor constituţionale în domeniul economic şi social

Provincia este în prezent o colectivitate de pondere secundară, aflată sub tutela regiunii, mai ales după reforma din 1990.

5. Sistemul politic

Dreptul tuturor cetăţenilor de a se asocia în mod liber, în partide politice pentru a contribui într-o manieră democratică la definirea politicii naţionale, este prevăzut în Constituţie. Partidele dispun, deci, de un statut şi de o legitimitate constituţionale,

Încă din anul 1943 sistemul politic italian a evidenţiat înfruntarea marilor partide de masă. Pe de o parte, Democraţia Creştină (DC), care s-a bucurat de sprijinul constant şi puternic al Bisericii Catolice şi al diverselor structuri de afiliaţie catolică – Acţiunea Catolică a Muncitorilor Italieni, Confederaţia Sindicală Italiană a Muncitorilor CISL – al doilea sindicat important, Coldiretti, sindicatul agricultorilor. Succesele legate de ascensiunea la putere a Democraţiei Creştine au atras reţele clientelare din sudul Italiei, dar şi reprezentanţi ai sectorului public – case de economii, radioteleviziunea, societăţi de autostrăzi, diverse întreprinderi.

De la revenirea la conducerea partidului a lui Amintore Fanfani, în anul 1954, s-a urmărit lărgirea bazei de sprijin a partidului, obţinându-se o adevărată „întreprindere politică”. Democraţia Creştină s-a transformat dintr-un partid cu tendinţe ideologice inspirate din catolicismul social, într-unul în care erau prezente reţele de putere în toate segmentele societăţii.

Curente cu ideologii foarte diferite erau prezente în cadrul acestui partid catolic, aflat atâţia ani la guvernare – se poate vorbi chiar de aripa sa stângă, dreaptă, şi de centru.

Bazele sociale şi ramificaţiile clientelare ale acestui partid erau diverse şi complexe. Până la începutul anilor ’80, Democraţia Creştină a obţinut circa 40% din voturi, declinul său începând cu alegerile legislative din 1983, când a obţinut 33% din voturi, pentru ca în 1992 să obţină 29,7% din voturi, ceea ce îi asigura o majoritate relativă.

Forţa de opoziţie dominantă a fost o perioadă îndelungată Partidul Comunist Italian. În 1945, acest partid întrunea 19% din sufragii, – cunoscut fiind rolul său în Rezistenţă – procent uşor inferior, la acea dată, celui obţinut de socialişti. Din anul 1948 însă, devine partidul de stânga dominant – profitând şi de sciziunea socialiştilor – înregistrând până în 1976 o continuă creştere (ajungând la 34,4% din voturi). Partid de masă, beneficiind de sprijinul principalului sindicat (Confederaţia Generală Italiană a Muncitorilor – C.G.I.L.) şi de o bună reprezentare a mişcării cooperatiste rurale, a rămas partidul dominant în regiunile din centrul Italiei.

Începând din anul 1960 a avut o orientare reformistă, ceea ce a condus la desprinderea din rândurile sale a Partidului Democratic al Stângii (P.D.S.), cu puţin după prăbuşirea regimurilor comuniste din Europa de Est. Aripa intransigentă a partidului s-a constituit în Refondarea Comunistă. 

Declinul comunismului în lume a antrenat reculul electoral al Partidului Comunist Italian (P.C.I.), acesta înregistrând circa 16% din sufragii în anii ’90.

Cei doi poli ai sistemului politic italian au fost, timp de peste 40 de ani, Democraţia Creştină şi Partidul Comunist Italian. Celelalte partide au jucat un rol secundar pe scena politică.

Unul din aceste partide este Partidul Socialist Italian (P.S.I.), care întrunea în anul 1945 20% din voturi. În partid a existat, în perioada 1945-1947, o aripă marxistă, favorabilă unei strategii de strânsă alianţă cu P.C.I. În anul 1947 apare o sciziune a aripii moderate, conducând la înfiinţarea Partidului Social-Democrat Italian (P.S.D.I.), care se va alia cu Democraţia Creştină, pierzându-şi identitatea, dar păstrând un caracter laic moderat.

Ruptura cu P.C.I. s-a produs în 1956 – după criza maghiară – apropiindu-se de P.S.D.I. Din anul 1956 până în 1976, P.S.I. a cunoscut un lung declin – ajungând până la 10% din sufragii. 

În anul 1976, la conducerea P.S.I. a ajuns Bettino Craxi. Politician moderat şi pragmatic, a condus o campanie de dezideologizare în partid, pentru a-l face un partid modern, deschis. 

În anul 1992, aşa-numitul „sistem Craxi” s-a prăbuşit, ieşind la iveală scandaluri legate de afaceri oneroase. 

Partidele laice, ca Partidul Republican Italian (P.R.I.), Partidul Liberal Italian (P.L.I.), deşi de mai mică importanţă, au reprezentat aliaţi ai Democraţiei Creştine. 

Partidul Republican Italian se situează, de regulă, între 2 şi 4 % din opţiunile electoratului.

Mişcarea neofascistă atrage 5-7% din voturi, cu influenţă în special în Italia de Sud.

Partidul Radical – condus de Marco Panella – a apărut ca urmare a unei sciziuni a liberalilor, remarcându-se în anii ’70 prin campaniile în favoarea divorţului, avortului şi liberalizării moravurilor.

Pe lângă aceste partide organizate, există şi mişcări mai puţin structurate, care încearcă să stimuleze anumite curente de opinie.

Extrema stângă, conturată după anul 1968, a avut o influenţă importantă în anii ’70.

Maleabilitatea conducătorilor creştin-democraţi a permis perenitatea unor personalităţi pe scena politică italiană pe o perioadă îndelungată. Giulio Andreotti a fost de 7 ori Preşedintele Consiliului de Miniştri. Această continuitate, ieşită din comun în lumea occidentală, nu are echivalent decât în Japonia – prin dominaţia partidului liberal-democrat.

În prezent, din multitudinea partidelor şi a coaliţiilor, principalele sunt:

· Coaliţia „Măslinul”, alcătuit din P.D.S., Verzii şi P.P.I.;

· Coaliţia „Casa Libertăţilor”, alcătuit din Forza Italia, Alianţa Naţională, Centrul Creştin-Democrat, Uniunea Democratică pentru Republică;

· Liga Nordului

· Refondarea Comunistă

· Mişcarea Socială Italiană

· Socialiştii Italieni

· Partidul Comuniştilor Italieni

· Lista autonomă, alcătuită din partide mai mici

· Partidul Poporului din Tirolul de Sud

· Italia Valorilor

5.1. Succesiunea coaliţiilor politice şi 

complexitatea scenei politice italiene

· 1945-1947 este perioada Adunării Constituante şi se caracterizează prin continuarea luptei antifasciste;

· 1947-1953 este perioada înfruntărilor cauzate de războiul rece; stânga marxistă este îndepărtată de la guvernare, Democraţia Creştină guvernează cu ajutorul micilor partide laice, conducând demararea avântului economic;

· perioada 1953-1960 relevă o anumită instabilitate politică; se conturează acum aripa dreaptă a Democraţiei Creştine şi aripa stângă, în jurul lui Amintore Fanfani, ales secretar general în 1954;

· perioada 1960-1962 marchează declinul forţelor de centru-dreapta; aripa conservatoare a D.C. trebuie să cedeze – sub presiunea reacţiilor opiniei publice – în faţa aripii de stânga, grupată în jurul lui Fanfani, care pregăteşte alianţa cu socialiştii;

· perioada 1962-1971 este dominată de centru-stânga, socialiştii guvernând alături de D.C.: se poate vorbi de trei etape ale acestei perioade: o primă perioadă, dinamică, este cea în care se manifestă intervenţionismul economic; în cea de a doua perioadă (1964-1968) se evidenţiază un anume imobilism; între anii 1969-1971, marile mişcări sociale generează importante reforme instituţionale, economice şi sociale;

· perioada 1972-1973 se caracterizează printr-o orientare spre dreapta a Democraţiei Creştine, care încearcă să reacţioneze la criza socială şi la intensificarea terorismului – de dreapta, respectiv stânga – reînnoind coaliţiile de centru-dreapta;

· în perioada 1973-1975 Democraţia Creştină revine la formula de centru-stânga, dar criza socială persistă, mişcarea teroristă se intensifică, sporesc dificultăţile economice şi se acutizează conflictele dintre P.S.I. şi Democraţia Creştină; pe de altă parte, P.C.I. devine tot mai influent;

· între anii 1976-1979 se realizează aşa-numitul „compromis istoric” între comunişti şi democrat-creştini, respectiv Enrico Berliguer şi Aldo Moro. Asasinarea acestuia de către „Brigăzile Roşii”, criza politică şi economică, împiedică ducerea la bun sfârşit a acestei alianţe;

· perioada 1980-1990 este cea numită pentapartito (guvernare în cinci), caracterizată printr-o polarizare între laici şi democrat-creştini; intervalul 1983-1986 a fost relativ stabil, sub guvernarea Craxi;

· perioada 1991-1993 este una de criză, iar prin plecarea P.R.I. de la guvernare, coaliţia rămâne formată din patru partide; se accentuează criza politică legată de scandalurile implicând clasa politică.

În analiza situaţiei politice din Italia trebuie să se ţină cont şi de factori cum ar fi:

· existenţa criminalităţii organizate (Cosa Nostra în Sicilia, N’drangetta în Calabria, Camorra în zona Napoli, Sacra Corona Unita în regiunea Puglia), care prin formaţiunile sale s-a structurat într-o putere socială şi politică paralelă;

· existenţa unor zone de umbră în interiorul puterii politico-administrative (legături între serviciile secrete, extrema dreaptă, legături cu anumite loji masonice);

· valul de terorism din anii ’70.

Referendumurile organizate în 1987, 1991, 1993 – pe diverse teme – au grăbit criza politică, impunând partidelor o altă viziune, dar şi o reformă a instituţiilor.

Jumătatea anilor ’70 aduce în discursul politic problema reformei instituţiilor republicane. Capacitatea de a guverna a devenit o temă primordială de discuţie. Alte direcţii de dezbatere au fost: întărirea puterii guvernamentale şi modificarea legii electorale.

Necesitatea reformei instituţionale s-a pus cu şi mai multă acuitate după criza politică şi morală declanşată în 1992. Dezvăluirea legăturilor dintre anumiţi oameni politici şi criminalitatea organizată, loviturile acesteia, concretizate prin asasinarea unor personalităţi – generalul Dalla Chiesa, judecătorul Falcone şi alţii – scandalurile de corupţie, au scos la iveală extinderea fenomenului corupţiei şi neputinţa structurilor statului.

Apar noi forţe politice, cum ar fi Liga Lombardă, devenită apoi Liga Nord, Liga federală italiană – promovând federalizarea ţării în trei mari zone. Nordul industrializat doreşte schimbarea regimului, un executiv puternic şi un sistem electoral majoritar. Unii analişti văd în acţiunile Ligii Nordului o ameninţare directă legată de dezmembrarea Italiei.

În 1992, P.C.I. a suferit schimbări majore în strategia politică, renunţând la marxism, înainte de a se reorganiza, sub forma Partidului Democratic al Stângii (P.D.S.). Adepţii liniei dure s-au grupat în Refondarea Comunistă (R.C.).

După alegerile din 1992, a revenit partidelor tradiţionale sarcina de a forma noul guvern. Giuliano Amato (P.S.I.) a devenit cel de-al 51-lea premier de după război. Avantajul său incontestabil era acela de a fi una din puţinele figuri politice marcante ale P.S.I. neafectate de scandalurile de corupţie izbucnite în lumea politică. 

Scandalurile de corupţie şi reizbucnirea violenţei Mafiei în vara anului 1992 – culminând cu asasinarea unor renumiţi magistraţi care investigau lumea Mafiei – au dus la evidenţierea unei profunde crize sociale şi morale în Italia. Mafia continua să lovească, aparent nestingherită, sub protecţia unor politicieni corupţi. Se cerea o examinare în profunzime a vieţii publice italiene.

Guvernul Amato a căzut în aprilie 1993, datorită acuzaţiilor aduse unor politicieni de frunte din componenţa sa.

G. Amato a fost înlocuit de Carlo Azeglio Ciampi, fost guvernator al Băncii Italiei, instituţie care a fost una din puţinele rămase neatinse de scandalurile de corupţie. Însă minoritatea parlamentară a provocat numeroase crize de guvern, până când C. A. Ciampi şi-a prezentat demisia preşedintelui Oscar Luigi Scalfaro, în ianuarie 1994.

Zona de centru-dreapta a eşichierului politic era într-o profundă criză, democrat-creştinii şi socialiştii fiind afectaţi deopotrivă de scandaluri.

În septembrie 1994, Giulio Andreotti, prim-ministru de şapte ori, deţinător a mai multe portofolii în diferite guverne, una din figurile proeminente ale politicii europene postbelice, a fost acuzat de complicitate la asasinarea, în 1979, a ziaristului Nino Pecorelli, scandalul astfel iscat agravând şi mai mult situaţia. G. Andreotti a fost arhitectul politicii externe a Italiei de după 1945, adoptând consecvent o poziţie pro-Europa, pro-NATO şi, în general, pro-arabă în problema conflictului din Orientul Mijlociu.

Începând cu anul 1991, italienii au fost preocupaţi şi au participat la evenimentele din Balcani, nu numai în Iugoslavia, ci şi în Albania, Italia confruntându-se în acel an cu un val fără precedent de refugiaţi. Această situaţie a provocat o nouă sciziune a clasei politice italiene.

La alegerile din martie 1994, zona de centru-dreapta a fost salvată de magnatul Silvio Berlusconi, al cărui „imperiu” – Fininvest – include majoritatea televiziunilor particulare din Italia, domeniul financiar şi clubul de fotbal AC Milan, ceea ce face din acesta cel mai bogat om al Italiei.

Ajutat de staff-ul agenţiilor sale de publicitate, S. Berlusconi a creat un nou partid politic, Forza Italia. Patron a trei canale de televiziune, cu un acces practic nelimitat la mijloacele media, el a condus o campanie electorală extrem de agresivă - şi eficientă în aceleaşi timp - anihilând tentativele stângii de a accede la putere. La alegerile din 1994, Forza Italia a obţinut 21% din voturi, depăşind cu puţin P.S.D. Vechiul partid D.C., sub forma Partidului Popular Italian (P.P.I.) a obţinut 16% din voturi. Alte două partide de dreapta, Liga Nordului şi Alianţa Naţională au reuşit obţinerea unui bun procent şi s-au alăturat partidului Forza Italia în formarea guvernului.

Guvernarea a fost însă minată după câteva luni de scandalurile legate de conflictele de interese ale premierului – între promovarea afacerilor şi activităţile politice. Pe de altă parte, unele din activităţile anterioare ale lui S. Berlusconi au intrat în atenţia magistraturii. Forza Italia a promovat o politică incoerentă, programul său politic bazându-se pe o serie de sloganuri. Popularitatea partidului a început să scadă simţitor.

Un guvern de profesionişti independenţi şi neparlamentari, condus de Lamberto Dini, a fost, în consecinţă, preferat la noile alegeri. Deşi era format din tehnocraţi apreciaţi, guvernul Dini nu s-a bucurat de mai mult succes decât precedentele în abordarea problemelor majore cu care se confrunta ţara. L. Dini a demisionat pe 11 ianuarie 1996, la numai câteva zile după ce Italia a preluat preşedinţia Uniunii Europene. Preşedintele Oscar Luigi Scalfaro l-a însărcinat pe Antonio Maccanico cu formarea noului guvern. Întrucât tentativa de formare a guvernului a eşuat, pe 16 februarie 1996 Preşedintele Scalfaro a dizolvat Parlamentul, L. Dini rămânând prim-ministru interimar, până la alegerile din 21 aprilie. La aceste alegeri, coaliţia „Măslinul”, condusă de Romano Prodi – dominată de P.D.S., cuprinzând însă şi P.P.I. precum şi partidul de centru al lui L. Dini, numit Reînnoirea Italiană – a înfrânt coaliţia de dreapta „Polul Libertăţii”, formată din partidele care s-au aliat cu Forza Italia, centrul-stânga câştigând 284 din cele 630 de mandate în Camera Deputaţilor şi 157 din cele 315 ale Senatului. Reprezentarea Ligii Nordului în cele două camere a sporit cu ocazia acestor alegeri.

Noul guvern Prodi şi-a început activitatea în luna mai 1996. Pentru bugetul de austeritate prevăzut pentru 1997, el a avut de înfruntat atât criticile opoziţiei, cât şi ale elementelor de dreapta din coaliţia „Măslinul”. Pentru obţinerea majorităţii parlamentare, coaliţia depindea de sprijinul Refondării Comuniste. Creşterea impozitelor a fost extrem de nepopulară, fapt exploatat de S. Berlusconi care, în noiembrie, a organizat o demonstraţie de protest la care au participat peste 500 000 de persoane. Deşi nepopular, bugetul a fost aprobat de cele două Camere. 

În luna octombrie 1997, Refondarea Comunistă a anunţat că se va opune adoptării bugetului pentru 1998, majoritatea parlamentară nemaifiind atinsă. Ca urmare, Romano Prodi şi-a înaintat demisia, dar a rămas în continuare să se ocupe de problemele curente, încercând să rezolve criza. 

S-a elaborat un pact pentru 12 luni, Oscar Luigi Scalfaro respingând cererea de demisie a lui R. Prodi, care a reuşit în cele din urmă să obţină un vot de încredere în Parlament. Se impuneau decizii politice hotărâtoare privitor la finanţarea sectorului public şi la legăturile Italiei cu Europa – în special în lumina Tratatului de la Maastricht. Alte probleme importante care impun a fi rezolvate sunt: o nouă lege electorală, transferul puterii de la centru spre regiuni – devoluzione – reforma sistemului judiciar, inclusiv modalitatea de alegere a Preşedintelui statului.

Pe 22 octombrie 1998 a fost desemnat prim-ministru Massimo d’Alema (P.D.S.), cabinetul fiind alcătuit în total din 28 de miniştri – 14 de stânga, 12 de centru şi 2 independenţi.

A urmat guvernul condus de Giuliano Amato, guvern care a pregătit alegerile din 13 mai 2001.

6. Alegerile din 13 mai 2001 

La alegerile parlamentare care au avut loc la 13 mai a.c., principalele formaţiuni politice care s-au înfruntat au fost Coaliţia „Măslinul”, de centru-stânga, reprezentată de Francesco Rutelli, fost primar al Romei şi Coaliţia „Casa Libertăţilor”, de centru-dreapta, reprezentată de Silvio Berlusconi.

Principalele teme de confruntare între cele două coaliţii au fost: fiscalitatea, reducerea şomajului, reforma sistemului de pensii, problemele prioritare privind conservarea mediului.

6.1. Programele principalelor formaţiuni politice

6.1.1 Programul coaliţiei „Casa Libertăţilor”

Coaliţia de centru-dreapta „ Casa delle Libertŕ” (Casa Libertăţilor), sub conducerea lui S. Berlusconi, are ca direcţii principale de acţiune susţinerea pieţei libere, scăderea presiunii fiscale, transferul competenţelor de la centru spre organele locale, federalismul fiscal, reforme juridice, economice şi instituţionale. Atitudinea pro-Europa şi pro-NATO este subliniată cu convingere; se are în vedere constant apărarea familiei, reforma în domeniul învăţământului, promovarea şi apărarea principalelor valori etice.

Reducerea presiunii fiscale reprezintă un element fundamental pentru dezvoltarea economică şi pentru ruperea cercului vicios din economie şi înscrierea ei pe o traiectorie ascendentă. Se au în vedere marile lucrări publice, lupta împotriva criminalităţii organizate. 

Cartea lui Silvio Berlusconi, Italia pe care o am în minte se constituie într-un adevărat document programatic al „Polului Libertăţii”.

În ceea ce priveşte abordarea unor puncte din program, diverşi componenţi ai coaliţiei „Casa delle Libertŕ” – de la Liga Nordului, la Alianţa Naţională, de la catolicii din Pol, la unii membri din Forza Italia şi chiar din noul P.S.I. – au abordat, în trecut, diverse poziţii, programul final fiind rezultatul concilierii diferitelor curente de idei.

Informatizarea şi trecerea în regim digital a administraţiei publice, cu asigurarea la domiciliu a mai mult de o sută de servicii, crearea aşa-numitei „Italii on-line”, înfiinţarea unor site-uri pentru dezvoltarea regiunilor din nord, centru şi sud, dezvoltarea unei reţele Internet, cu scopul promovării ocupării forţei de muncă, a turismului şi a întreprinderilor mici şi mijlocii, furnizarea de asistenţă şi sprijin pentru acestea, facilitarea contactului dintre ofertanţii şi solicitanţii de lucru constituie preocupările principale ale coaliţiei de centru-dreapta.

Se au în vedere mai multe aspecte ale vieţii politice şi economice, dintre care amintim:

Reformele instituţionale:

· alegerea directă, de către cetăţeni, a Preşedintelui Republicii;

· înjumătăţirea numărului de parlamentari;

· transferul către regiuni a competenţelor în domeniul sănătăţii; 

· lupta împotriva infracţionalităţii;

· realizarea unui federalism autentic, susţinut de un federalism fiscal.

Domeniul sanitar:

· transferul puterilor de la centru spre regiuni;

· dotarea structurilor sanitare cu echipament adecvat;

· libertatea opţiunii cetăţeanului de a se adresa structurilor publice sau private şi evaluarea şi recunoaşterea profesionismului personalului medical.

Mediul înconjurător:

· protecţia mediului şi a sănătăţii cetăţenilor, controlul riguros al calităţii apei, aerului, alimentelor;

· punerea în valoare a patrimoniului naţional.

Infrastructura şi lucrările publice:

· completări ale sistemului de autostrăzi;

· efectuarea marilor legături feroviare internaţionale;

· dezvoltarea reţelelor de metrou;

· îmbunătăţirea reţelei hidro din Sud;

· aplicarea unui plan de intervenţii în caz de inundaţii, mai ales în bazinele fluviilor Pad, Arno şi Tevere;

· construirea podului peste strâmtoarea Messina.

Reforma în domeniul justiţiei:

· rapiditatea actelor de justiţie şi justeţea şi certitudinea pedepselor pronunţate;

· aprobarea unei noi legi privind aşa-numiţii pentiti;

· separarea carierelor judecătorilor de ale procurorilor;

· mai mult decât înăsprirea pedepselor, asigurarea faptului că acestea sunt executate;

· construirea unor noi penitenciare pentru a răspunde gravelor probleme produse de suprapopularea mediului carceral.

Siguranţa publică şi infracţionalitatea:

· înjumătăţirea numărului infracţiunilor în cei cinci ani ai legislaturii;

· reorganizarea întregului aparat de securitate, controlul teritoriului, ameliorarea bazei materiale şi a condiţiilor economice ale forţelor de ordine, întărirea controlului asupra migraţiei clandestine;

· redistribuirea, între poliţie şi jandarmerie, între autorităţile statale şi cele locale, a responsabilităţilor privind securitatea;

· activitatea de investigaţie să fie restituită poliţiei, iar definitivarea cercetărilor să se încheie în maximum trei luni.

Politica externă şi apărarea:

· susţinere activă pentru Uniunea Europeană şi în favoarea extinderii şi întăririi structurilor ei;

· adeziunea fără rezerve la politica NATO;

Educaţia şi cercetarea:

· suspendarea reformei ciclurilor şcolare;

· stabilirea liniilor directoare ale unei posibile reforme: libertate pentru şcoli în alegerea profesorilor, libertate pentru subiecţii implicaţi în educaţie să propună variante culturale şi didactice, libertate deplină pentru familiile elevilor sau pentru elevi, să aleagă tipul de şcoală;

· obligativitatea învăţământului până la vârsta de 18 ani, în loc de 15 ani, ca până acum, cu o pregătire de bază de opt ani şi o întărire a pregătirii profesionale superioare;

· valorificarea maximă a limbii engleze, a Internet-ului, a antreprenoriatului;

· paritatea între învăţământul public şi cel privat;

· susţinerea cercetării.

Politica fiscală:

· scutirea de taxe pentru familiile cu un venit unic mai mic de 20 de milioane de lire/an şi stabilirea unei valori superioare a impozitării pentru celelalte cazuri;

· desfiinţarea taxelor de succesiune şi a celor pentru donaţii.

Conflict de interese / Dreptul la informare:

· adoptarea unei noi legi privind conflictul de interese;

· privatizarea unei părţi din Radioteleviziunea Publică (RAI).

Sistemul de pensii şi asigurări sociale:

· creşterea nivelului minim al pensiilor, începând cu anul 2002, la valoarea de 1 000 000 lire/lună;

· reforma sistemului de asigurări sociale.

Imigraţia şi mobilitatea capitalurilor:

· stoparea imigraţiei necontrolate, care generează microinfracţionalitatea; 

· întărirea măsurilor de combatere a imigraţiei clandestine; sporirea atribuţiilor forţelor de ordine în acest sens. 

· libera circulaţie a capitalurilor, dar limitarea liberei circulaţii a mâinii de lucru;

Economia şi ocuparea forţei de muncă:

· desfiinţarea taxelor pe plusvaloarea bunurilor unei societăţi, reforma prevederilor legale privind societăţile, în special falsul în bilanţ;

· redactarea, în maximum trei ani, a unui cod unic privind legile fiscale;

· reforma contractului de muncă.

Etica:

· măsuri de apărare a vieţii, ajutoare de maternitate.

6.1.2. Programul coaliţiei „Măslinul”

Coaliţia de centru-stânga are în vedere: reforma federală a statului, reforma administraţiei publice, a instrucţiunii publice, apărării, sănătăţii, sistemului de pensii, a politicii de mediu, apărarea drepturilor lucrătorilor, întărirea aparatului justiţiei, o terapie de şoc pentru regiunile din sud, sporirea securităţii cetăţenilor, stăvilirea fluxului de imigranţi, o nouă lege privind conflictul de interese.

Programul a fost prezentat la Convenţia din 20-21 aprilie 2001, care a avut loc la Roma. La această Convenţie au fost amintite realizările guvernărilor Prodi, D’Alema şi Amato, intrarea Italiei în grupul ţărilor care vor adopta moneda unică europeană fiind considerată ca un succes al coaliţiei de centru-stânga.

Asanarea finanţelor publice – în conformitate cu prevederile Tratatului de la Maastricht – face posibilă o politică de dezvoltare în următorii cinci ani. Nu întâmplător partea centrală a Programului este axată pe politica economică, pe realizarea până în 2005 a ocupării totale a forţei de muncă.

Drumul a fost deschis de reforma Bassanini, în prezent punându-se accent pe teme ca: federalismul, noua lege electorală, ca şi delicata şi controversata problemă a conflictului de interese.

Printre punctele care diferenţiază, în special, liniile programatice ale coaliţiei de centru-stânga de cele ale coaliţiei de centru-dreapta, este cazul să fie subliniat accentul pus pe îmbunătăţirea sistemului de sănătate publică, pe siguranţa cetăţenilor.

Mai puţin reprezentată este în schimb tema „infrastructurii” – deşi recent Guvernul a luat decizia privitoare la realizarea podului peste strâmtoarea Messina.

Pentru regiunile din sud se evidenţiază necesitatea unei terapii de şoc, ce trebuie să fie pusă la punct înainte de extinderea Uniunii Europene, ştiut fiind faptul că această extindere presupune o substanţială reducere a fondurilor disponibile pentru Italia.

Democraţia şi guvernarea:

· înfiinţarea unui e-minister, pentru promovarea tematicilor legate de Internet;

· lupta împotriva aşa-numitului „analfabetism informatic”

Reformele instituţionale:

· implementarea reformei federaliste, cu instituirea unei Camere Federale;

· reforma Administraţiei Publice (legile Bassanini) şi accelerarea procesului de modernizare a statului, pornind de la educaţie şi servicii publice;

· o nouă lege electorală.

Sănătatea:

· investiţii pentru prevenţie şi păstrarea sănătăţii;

· restabilirea rolului medicului de familie;

· garantarea unei adecvate asistenţe medicale la domiciliu; 

· umanizarea climatului din spitale; 

· reducerea timpilor de aşteptare pentru planificări în vederea unor intervenţii medicale majore – transplanturi, etc.;

· tratament economic corespunzător pentru lucrătorii din domeniul sanitar;

Mediul înconjurător:

· promovarea dezvoltării durabile – în special în domeniul transporturilor, energiei, industriei, agriculturii şi turismului;

· punerea în aplicare a protocolului de la Kyoto;

· îmbunătăţiri în domeniul amenajării teritoriului, a condiţiilor de viaţă în oraşe, a conservării patrimoniului natural, în domeniul poluării şi al deşeurilor.

Infrastructura şi lucrările publice:

· perfecţionarea sistemului de transport de interes naţional;

· stabilirea unor responsabilităţi precise în realizarea lucrărilor publice;

· realizarea unei reţele dezvoltate de comunicare, inclusiv prin informatizare.

Justiţia:

· asigurarea unui număr sporit de magistraţi, de mijloace materiale şi o mai bună organizare, pentru accelerarea procedurilor juridice;

· limitarea, riguros definită, a apelului la Curtea de Casaţie;

· garantarea dreptului la apărare a celor defavorizaţi;

· asigurarea aplicării pedepselor, restrângerea unor favoruri acordate în penitenciare celor care au comis delicte grave, precum şi măsuri alternative detenţiei în penitenciare pentru cei care au comis delicte minore.

Securitatea şi infracţionalitatea:

· înfiinţarea „poliţiei de lângă casă”, respectiv de cartier;

· recunoaşterea – inclusiv în plan financiar – a importanţei forţelor de ordine;

· lărgirea şi aplicarea acordurilor de readmisie în ţările de provenienţă ale imigranţilor, acorduri care, împreună cu intensificarea activităţii poliţiei de frontieră, pot reduce fenomenul imigraţiei clandestine.

Politica externă şi apărarea:

· angajament susţinut în sensul integrării europene

· întărirea U.E., NATO şi O.N.U.;

· participarea la operaţiunile de menţinere a păcii şi pentru apărarea drepturilor omului în lume;

· o politică menită să favorizeze extinderea Uniunii Europene spre Est;

· integrarea cu ţările mediteraneene;

· susţinerea procesului de pace în Orientul Mijlociu.

Educaţia şi cercetarea:

· acoperirea cheltuielilor de educaţie fie în sistemul public, fie în cel privat;

· pregătirea permanentă a profesorilor şi retribuirea lor la nivel european;

· asigurarea la nivel european a cheltuielilor pentru cercetare, facilitând schimbul de cercetători, dar reducând „fuga creierelor”.

Politica fiscală:

· reducerea, până la sfârşitul legislaturii, a presiunii fiscale sub nivelul de 40% din PIB;*

· reducerea cheltuielilor publice şi recuperarea evaziunii fiscale şi destinarea fondurilor astfel obţinute - în proporţie de 66% - susţinerii veniturilor mici şi mijlocii ale familiilor, pensionarilor şi lucrătorilor independenţi, şi - în proporţie de 33% - pentru reducerea presiunii fiscale asupra întreprinderilor mici în special;

· reducerea diferenţei dintre costul muncii şi salariul net primit;

· obţinerea unei mobilităţi sociale sporite, mai ales prin reducerea impozitelor legate de transferul de proprietate.

Dreptul la informaţie:

· promovarea unei legi privind limitarea drastică a suprapunerii între controlul unor concentrări mediatice importante şi atribuţii instituţionale;

· formarea profesională şi integrarea şcolilor în reţeaua Internet;

· promovarea comerţului electronic şi a competitivităţii întreprinderilor;

· realizarea infrastructurii pentru comunicaţii în bandă largă, prin fibră optică.

Pensiile:

· punerea în valoare a rolului social al vârstnicilor;

· evaluarea şi luarea în considerare a posibilităţii vârstnicilor de a mai lucra, la cerere;

· fonduri de solidaritate;

· îmbunătăţirea echităţii sistemului de acordare a pensiilor;

· creşterea valorii pensiilor minime;

· înfiinţarea unei asigurări sociale obligatorii pentru vârstnicii lipsiţi de posibilitatea de a se îngriji singuri.

Imigraţia:

· lupta împotriva structurilor mafiote care se ocupă cu traficul de clandestini şi cu exploatarea femeilor;

· o mai bună colaborare cu ţările de origine ale imigranţilor;

· concertarea politicilor privind imigraţia cu cele ale altor ţări europene, cu respectarea dreptului de azil.

Economia şi ocuparea forţei de muncă:

· realizarea obiectivului deplinei ocupări a forţei de muncă până în anul 2005;

· scutirea de taxe pentru investiţii;

· susţinerea mobilităţii forţei de muncă;

· metode de stimulare pentru încadrarea tinerilor;

· credite pentru tinerii care încep o activitate lucrativă.

Etica:

· egalitatea şanselor între femei şi bărbaţi;

· tutelarea sănătăţii femeii şi a familiei, în general;

· măsuri contra violenţei în familie şi a celei sexuale;

· promovarea femeilor în activităţi de decizie şi în activităţi politice;

· combaterea discriminării pe bază de rasă, sex, religie, convingeri personale, vârstă, diverse forme de handicap, orientare sexuală.

6.2. Rezultatele alegerilor 

La 13 mai 2001, alegătorii italieni s-au prezentat la urne pentru a desemna componenţa celor două Camere ale Parlamentului.

Din cei 49 356 000 de alegători – numărul cetăţenilor cu drept de vot – au fost prezenţi peste 80%.

Pragul electoral pentru admitere în Parlament este de 4%.

În urma scrutinului proporţional de listă pentru Camera Deputaţilor (25% din cele 630 de mandate), rezultatele definitive pentru principalele formaţiuni politice se prezintă astfel:

	Coaliţii / Partide 
	Procent voturi

	Coaliţia „Casa Libertăţilor” 
	 

	- Forza Italia
	29,4

	- Alianţa Naţională (post-fascist)
	12,0

	- Creştin-democraţii (CCD – CDU)
	3,2

	- Liga Nordului
	3,9

	- Noul P.S.I. (socialiştii)
	1,0

	Coaliţia „Măslinul” 
	 

	- P.D.S.
	16,6

	- Margherita (centru)
	14,5

	- Floarea soarelui (socialiştii şi verzii)
	2,2

	- P.d.C.I. (comuniştii)
	1,7

	Alte partide
	 

	- P.R.C. (marxist)
	5,0

	- Italia Valorilor (independent)
	3,9

	- Democraţia Europeană (centru)
	2,4

	- Lista Bonino
	2,3

	- Alte liste
	1,4


 

 

 

La scrutinul uninominal majoritar (75% din cele 630 de mandate ale Camerei), s-au obţinut următoarele rezultate definitive:

	Coaliţii / Partide
	Scrutin uninominal

Mandate

	- Casa Libertăţilor
	282

	- Măslinul
	184

	- SVP-Măslinul
	8

	- Alte liste
	1


În concluzie, configuraţia Camerei Deputaţilor se prezintă astfel:

	Coaliţii / Partide

 
	Scrutin proporţional

Mandate
	Scrutin uninominal

Mandate
	Total

Mandate

	- Casa Libertăţilor
	86
	282
	368

	- Măslinul
	58
	184
	242

	- Refondarea Comunistă
	11
	0
	11

	- SVP-Măslinul
	0
	8
	8

	- Alte liste
	0
	1
	1


La Senat, cele 315 mandate eligibile (restul de 11 mandate fiind rezervate senatorilor de drept şi celor numiţi), sunt repartizate, urmare a scrutinului uninominal majoritar, respectiv, a celui proporţional de listă, astfel:

	Coaliţii / Partide
	%

din voturi
	Scrutin proporţional

Mandate
	Scrutin uninominal Mandate
	Total mandate 

	Casa Libertăţilor
	42,5
	25
	152
	177

	Măslinul
	38,7
	51
	74
	125

	P.R.C.
	5,0
	3
	0
	3

	Italia Valorilor
	3,4
	1
	0
	1

	Democraţia Europeană
	3,2
	2
	0
	2

	Lista Bonino
	2,0
	0
	0
	0

	Flacăra Tricoloră
	1,0
	0
	0
	0

	Liste autonome
	0,9
	1
	0
	1

	Candidaţi individuali
	0,2
	0
	1
	1

	Svp
	0,4
	0
	2
	2

	SVP-Măslinul
	0,5
	0
	3
	5


„Casa Libertăţilor” a obţinut un avans net atât în Senat, cât şi în Camera Deputaţilor, realizând un total de 177 de mandate, din totalul celor 315, faţă de 125 mandate, obţinute de coaliţia „Măslinul” în Senat şi, respectiv, 368 de mandate, faţă de 242, în Camera Deputaţilor.

Un recul semnificativ au înregistrat „Verzii” care fac parte din coaliţia „Floarea soarelui”.

În interiorul coaliţiei „Măslinul” se remarcă o întărire a rolului aripii de centru. Această coaliţie consideră că o parte din succesul lui S. Berlusconi se datorează atitudinii secesioniste politic a lui Fausto Bertinotti (Refondarea Comunistă), care nu li s-a asociat.

Imediat după anunţarea rezultatelor Silvio Berlusconi a subliniat că victoria în alegeri reliefează „puternica voinţă de schimbare a italienilor.”

După cum apreciază comentatorii politici, printr-o anume distanţare faţă de alegători – care i-a fost reproşată, de altfel – în ciuda denunţării conflictului de interese reprezentat de venirea la putere a lui S. Berlusconi şi în ciuda programului prezentat, stânga italiană nu a reuşit să se impună.

Analiştii politici au sesizat pericolul reprezentat de alianţa lui S. Berlusconi cu Liga Nordului – cu manifestări xenofobe, secesioniste. Eşecul clar înregistrat în alegeri de Liga Nordului este de natură să liniştească opinia publică internaţională, alertată de experienţa extremei drepte austriece, condusă de Jörg Haider. Rezultatele obţinute îi asigură lui S. Berlusconi o majoritate stabilă pentru următorii cinci ani, bineînţeles, în cazul în care coaliţia va rămâne unită.

Desemnarea primului ministru şi stabilirea componenţei noului guvern vor avea loc în prima decadă a lunii iunie a acestui an.

 

 

 

 

 

 

 

 

 

 

 

 

 

 

 

 

 

 

 

 

ANEXĂ

 

 Tabel comparativ al rezultatelor alegerilor din 1996 şi 2001: (principalele partide politice)

 

	Coaliţie / Partide
	Mandate Senat
	Mandate Camera Deputaţilor

	 
	1996
	2001
	1996
	2001

	- Măslinul
	157
	125
	284
	242

	- Casa Libertăţilor (Polul Libertăţii)
	116
	177
	246
	368


 

Comparativ cu alegerile din 1996, în 2001 afluenţa la urne a fost:

 

	Pentru Camera Deputaţilor
	Pentru Senat

	1996 – 82,9%
	1996 – 82,2%

	2001 – 81,2%
	2001 – 81,3%


 

Distribuţia afluenţei la urne, pe zone, a fost următoarea:

 

	Zona
	1996, în %
	2001, în %

	Italia de Nord
	88,3
	85,1

	Italia Centrală
	86,8
	84,0

	Italia de Sud
	75,1
	76,2

	Italia Insulară
	71,4
	71,4


 

PAGE  
1

